กองทุนการออมแห่งชาติ ชวนสมาชิกหรือผู้ที่มีสิทธิ์สมัครสมาชิก สมัครบริการหักบัญชีเงินฝากอัตโนมัติรายเดือน
นางสาวจารุลักษณ์ เรืองสุวรรณ เลขาธิการคณะกรรมการกองทุนการออมแห่งชาติ (กอช.) เปิดเผยว่า กอช. ขอเชิญชวนสมาชิก กอช. หรือผู้ที่มีสิทธิ์สมัครสมาชิก สมัครบริการหักบัญชีเงินฝากอัตโนมัติรายเดือน (Direct Debit) ได้ที่ธนาคารของรัฐทั้ง 4 แห่ง ได้แก่ ธนาคารเพื่อการเกษตรและสหกรณ์การเกษตร (ธ.ก.ส.) ธนาคารอาคารสงเคราะห์ (ธอส.) ธนาคารกรุงไทยและธนาคารออมสิน ทุกสาขาทั่วประเทศ ซึ่งระบบจะดำเนินการหักเงินจากบัญชีเงินฝากอัตโนมัติเพื่อส่งเป็นเงินออมสะสมสมาชิก กอช. เข้าในบัญชีกองทุนทุกวันที่ 20 ของแต่ละเดือน ตามจำนวนเงินที่ผู้สมัครบริการตั้งแต่ 100 - 1,100 บาทต่อเดือน ซึ่งจะช่วยให้สมาชิก กอช. ได้รับเงินสมทบเพิ่มจากรัฐอย่างต่อเนื่องตามช่วงอายุ รวมถึงช่วยลดการเดินทางในสถานการณ์โควิด-19 ทั้งนี้ผู้ที่เข้าร่วมกิจกรรมตั้งแต่วันนี้ถึงวันที่ 30 มิถุนายน 2564 จะได้รับของที่ระลึกจาก กอช. กระเป๋าผ้าร่มพับได้ จัดส่งให้ถึงบ้าน